כדברא

כדברא היא סדרת דרמה ופנטזיה ישראלית לנוער, ששודרה החל מ-19 בפברואר 2017 ועד לסיומה ב-27 במאי 2019 במשך 3 עונות ו-150 פרקים בערוץ ניקלודיאון ללקוחות yes ו-STINGTV. את הסדרה יצרו מיכל קופר-קרן, סיון שיקנאג'י ועינת שחק. בעקבות ההצלחה של הסדרה, חברת ההפקה "Nutz" יחד עם ניקלודיאון ישראל, מכרו את הסדרה לניקלודיאון בפולין. הסדרה נמכרה בשם הנבחר "Spell Keepers" (בתרגום: "שומרות הלחשים"), והעונה הראשונה עלתה בפולין במהלך שנת 2018. לאחר מכן נמכרה הסדרה לרשת HBO אירופה ועלתה שם במהלך שנת 2019.

ב-2018 יצאה לאור גם סדרת הספרים, אותם כתבה הסופרת ליאת רוטנר. הספר הראשון בסדרה, "כדברא - היומן המפוצל", התמקד בסיפוריהן האישיים השונים של הדמויות קירקי ולילה, ובנקודות מבטן על העלילה. ב-2019 יצא הספר השני. "קסם הסבוואר" המתמקד בנקודות מבטם האישיות של הדמויות, בעת התרחשות העלילה: לילה, קירקי, דקל ולוק.

ב-2018 הסדרה זכתה בפרסי האקדמיה לטלוויזיה לשנת 2017 לסדרת הנוער הטובה ביותר.

סקירת סדרה
העונה הראשונה עלתה ב-19 בפברואר 2017 בערוץ ניקלודיאון ישראל. העונה השנייה של הסדרה עלתה לשידור ב-18 במרץ 2018 בערוץ טין ניק ב-yes. העונה השלישית והאחרונה של הסדרה עלתה לאוויר ב-17 במרץ 2019, הפרק האחרון של הסדרה שודר ב-27 במאי 2019 לאחר 3 עונות ו-150 פרקים.

עלילה

עונה ראשונה
לילה והלנה, בת ואם שגרות בקיבוץ כנען, הן חלק משושלת הכדברות; נשים על-טבעיות ששולטות ב-4 יסודות הטבע - מים, אדמה, אש ואוויר, ותפקידן להגן על בני האדם. לילה מתקרבת ליום הולדתה ה-16, שבו היא אמורה לקבל את הטבעת של אמה בטקס חגיגי. כאשר תקבל את הטבעת, יעברו אליה הכוחות הכדבריים של אמה. כשהטקס לא עובר כראוי, הכדברות מבינות שאחותה התאומה של לילה, שכביכול מתה בלידה, עדיין בחיים.
התאומה האבודה, קירקי, מגיעה לקיבוץ כנען מביתה המאמץ בירושלים לאחר שהלנה מעבירה אליה מסר באמצעות לחש כדברי. לוקח זמן עד שהיא מבינה כי הלנה ולילה הן בעצם המשפחה הביולוגית שלה.
לאחר שהלנה ולילה מסבירות לקירקי שהיא כדברא ומלמדות אותה כל מה שהיא צריכה לדעת על השושלת, טקס העברת הטבעת מתבצע שוב. הטבעת של הלנה מתפצלת לשתי טבעות אותן היא עונדת על ידיהן של לילה וקירקי. בטקס מתגלה בניגוד למצופה, שקירקי היא למעשה המגנא - הכדברא החזקה ביותר, אשר תפקידה הוא להילחם בשושלת הגרומלים (על-טבעיים ואויביהן המושבעים של הכדברות) ביום המאורות, ואילו לילה היא רק הפלגא - הכדברא החלשה ביותר.
ביום המאורות קירקי נלחמת במנהיג הגרומלים, וולנו. וולנו מהפנט את עמיחי (אוג), נער שגר בקיבוץ, על מנת להיעזר בו בחיסול קירקי.

עונה שנייה
בעונה זו מתגלים על-טבעיים חדשים - המליפיקים, אשר תפקידם לשמור את סוד העל-טבעי מבני האדם. לאחר 100 שנים בהן המליפיקים היו חסרי כוחות בגלל וולנו (מנהיג הגרומלים) שגנב להם את מקור הכוח שלהם, הסבואר, כוחם חוזר אליהם כשקירקי מביסה אותו.
אולם עכשיו, לאחר שקירקי נחשפה כעל-טבעית בפני בת אנוש, קירקי מועלת - מי שחשפה את סוד העל-טבעי. עונשה הינו מוות. 
לוק, אחד מהמליפיקים, מגיע לקיבוץ כנען על מנת לבצע את המשימה - לחסל את קירקי. בינתיים, קירקי מחפשת במרץ אחר הסבואר בשביל להוציא את עמיחי (אוג) מההפנוט אליו הכניס אותו וולנו בסוף העונה הראשונה. לוק פוגש את קירקי ומספר לה סיפור כיסוי; הוא אומר לה שהסבואר בכנען על אף שהוא נמצא אצל המליפיקים. כעת לשניהם כביכול אינטרס משותף - למצוא את הסבואר, והם מתחילים לעבוד יחד. כשלוק מגלה שמנהיגת המליפיקים, אריאנה, בעצם שיקרה להם במשך כל השנים האלה, וכל מה שעניין אותה הוא לחסל על-טבעיים בשביל לשאוב מהם את כוחותיהם ובכך להפוך לעל-טבעית החזקה ביותר, הוא עובר צד ומתחיל לשתף פעולה עם הכדברות. בסוף העונה, לוק מוחק לכל בני האנוש שיודעים את סוד העל-טבעי כל זכרון שיש להם מהעל-טבעי.

עונה שלישית
בתחילת העונה מתגלים על-טבעיים חדשים - האיגניסים, בני האש. נורית, אמה המאמצת של קירקי, מגיעה לקיבוץ כנען אך נחטפת על ידי תומאס, אחד מהאיגניסים.
קירקי נחושה להציל את נורית מהאיגניסים שחטפו אותה ובינתיים מתגלה דבר מפתיע שלא קרה מעולם - יש כדברא בן, שמו הוא אירה, והוא בנה של נינה, אחת הכדברות. אירה הינו מגאן; מגנא ממין זכר. התפקיד של אירה הוא למנוע את יום האוקאסוס, יום שבו מתכננים האיגניסים להשתלט על העולם. יותר מאוחר מתברר שאירה לא אמור לעשות את המשימה הזו לבד, וההנחה היא שמי שצריכה לעבוד איתו זו קירקי, המגנא. בהמשך הם מבינים שהמשימה בעצם מיועדת לאירה ולילה.
בסוף העונה, קירקי נותנת ללילה את הטבעת שלה לאחר שגילתה כי ההיסטוריה השתנתה עקב מספר טעויות שביצעה, ולילה נהיית המגנא.

דמויות

דמויות ראשיות
קירקי גבע-ברזילי (גילי איצקוביץ): בתם הביולוגית של הלנה, ושל אוריה. אחותה הביולוגית והתאומה של לילה אשר גדלה בנפרד ממנה. אחותה המאומצת של אביגיל. קרויה על שם המכשפה היוונית "קירקה". חובבת גרפיטי. נערה שדבקה במטרה ופזיזה, לעיתים רבות עושה מעשים בלי לחשוב על התוצאות אחרי. בגיל 16 מגלה שהיא כדברא. בעונה 1 התאהבה בדקל ונהפכה לבת זוגו. יש לה חזיונות עתידיים בהם היא רואה אנשים במצוקה, אולם בעונה 2 מוותרת עליהם. בראשית הסדרה חשבו שהיא הפלגא, אולם התגלה כי היא המגנא ולילה היא הפלגא. נפרדת מדקל בעונה השלישית, ובהמשך חזרה אליו. חיסלה את תומאס. בסוף עונה 3 מוותרת על הכוחות הכדבריים שלה ועל היותה מגנא בגלל כל הטעויות שעשתה.
לילה ברזילי-אטלס (אביה מלכה): בתם של הלנה ואוריה. אחותה התאומה של קירקי אשר גדלה בנפרד ממנה. ידעה שהיא כדברא כל החיים. גרה בקיבוץ. אף על פי שהיא גדלה בתכנון להיות המגנא, התגלה כי היא הפלגא וקירקי המגנא. מגלה שהיא עומדת למות ביום המאורות. בעונה הראשונה הייתה עם שחר אך הוא נפרד ממנה. בעונה השנייה מתאהבת בלוק והופכת לבת זוגו, הם נפרדו וחזרו במהלך העונות. חיסלה את אריאנה ואמילי. בסוף עונה 3 נהפכת למגנא לאחר שקירקי הבינה שהיא הייתה אמורה להיות המגנא כל הזמן וההיסטוריה תיקנה את עצמה.
דקל "דוקדוק" לביא (דין גרבר): בנם של אמנון ודינה לביא ואחיו הצעיר של שרון. מכונה: "דוקדוק" על ידי אימו. בתחילת עונה 1 מתאהב בקירקי ובהמשך העונה נהיה בן זוגה. עבד עם אבא שלו ואחיו למציאת גורמים על-טבעיים בסביבות הקיבוץ עד שלוק בהסכמתו מוחק לו את זיכרון העל טבעי לתמיד. גר בקיבוץ כנען. באמצע עונה 3 קירקי נפרדה ממנו מפני שהיה לו דם כדברי, הם חזרו אחר כך.
אביגיל "אבי" גבע (דנה לב): אחותה המאמצת של קירקי, באה איתה לקיבוץ כנען. מכונה בקיצור: "אבי" בת זוגו של אוג ולאחר מכן של גיא. מחליקה מוכשרת על סקייטבורד. בתחילת עונה 2 קירקי סיפרה לה הכל על הכוחות שלה, ובסוף העונה לוק מחק לה את זיכרון העל טבעי. נפרדה מגיא בסוף עונה 2. בעונה 3 אביגיל היא בת זוגו של יפתח, בסוף עונה שלוש היא חוזרת לאוג.
עמיחי עודד אילן "אוג" שלו (רועי ניב ושלר): יליד קיבוץ כנען, הבן של דליה, עובד במטעים ובמוסך של הקיבוץ. מתאהב באביגיל, אך לא ממש יודע איך להרשים אותה. כינויו "אוג" הודבק עליו מכיוון שהוא גבוה ומגושם. נהפך לבן זוגה של אביגיל. מתנסה בסטנד-אפ ומנסה לקבל פינה באתר הסטנד-אפ "הגמל הצוחק". בעונה 2 נהפך למוזיקאי והקים מחדש את הלהקה מילדותו עם לילה "לילה אוג", בזמן שזיכרונו נמחק אחרי מאורעות יום המאורות. בן זוגה של אביגיל ולאחר מכן של יסמין, ובעונה 3 של נהר. בסוף עונה 3 נפרד מנהר וחוזר לאביגיל.
עמית שכטר (מור סרוסי): חברה של ליבי ולילה, מדריכה בקורס טיפוס ומנהלת חנות "הזולה". בתחילת הסדרה הייתה מאוהבת בדקל ולא אהבה את זה שהוא וקירקי מתחברים. חולה באסתמה. גילתה את סוד העל טבעי עד שלוק מחק לה את הזיכרון. בת הזוג של שרון מסוף עונה 1 ועד אמצע עונה 3. בעונה 3 מתאהבת בעדי גאון והופכת לבת זוגו.
ליבי בר-שלום (אור גרוס): חברתן של עמית ולילה, מנהלת בלוג איפור ועצות לנערות. עובדת בחנות האופנה יד-שנייה "אופננה" שבבעלות אמה. גילו לה את סוד העל טבעי אך לוק מחק גם לה את הזיכרון. בעונה 2 מצלמת עם עומרי פרויקט והופכת לבת זוגו, בעונה 3 הם נפרדים.
שרון לביא (יהונתן וילוז'ני) (עונות 1–2): בנם של אמנון ודינה ואחיו הבכור של דקל. עוזר לאביו למצוא מקורות על טבעיים. נהפך לבן זוגה של עמית בסוף עונה 1. עבד עם אבא שלו ואחיו למציאת גורמים על-טבעיים בסביבות הקיבוץ עד שנמחק לו זיכרון העל טבעי על ידי אריאנה. נפרד מעמית באמצע עונה 3.
שחר דהאן (ירון בן הרוש) (עונה 1): בן הזוג לשעבר של לילה. חברו של אוג. נפרד מלילה לאחר שגילה שקרים רבים של לילה אליו. בעונה השנייה מסופר שטס להימלאיה.
לוק (דניאל ליטמן) (עונות 2–3): מליפיק. בתחילת העונה השנייה הוא נשלח להרוג את קירקי המועלת ולאחר מכן גם את לילה. מתחזה לבן דודם של שרון ודקל. בעונה 2 ליבי מתאהבת בו אך זה לא הדדי. "משתף פעולה" עם קירקי והלביאים כדי למצוא את הכדור של וולנו אבל בפועל הוא מנסה להרוג את קירקי. מתקרב ללילה כדי לנסות לשכנע אותה להוריד לקירקי את הטבעת אך הוא מתאהב בה ולא מוכן לחסל אותה ומורד במליפיקים. לאחר מכן, מגלה ללילה את האמת והיא סולחת לו. עוזר לחסל את אריאנה. בסוף העונה הוא עבר לגור בכנען והסבוואר משויך אליו. חברתו הקודמת רומי חוזרת והוא מגלה שהיא עדיין בחיים.
אירה (יובל שבח) (עונה 3): הכדברא הראשון ממין זכר, מגאן (מגנא ממין זכר). חובר לקירקי, לילה ולוק, על מנת להילחם באיגניסים. בנם של אידריס ונינה. העל טבעי החזק ביותר בטבע. חצי איגניסי וחצי כדברא. מתאהב בלילה וניסה להפריד אותה מלוק. כביכול חיסל את קירקי, אך בהמשך מתברר שזו הייתה אשליה שלוק יצר. חיסל את רומי שהייתה תחת השפעה מליפיקית.
נהר (נופר סלמאן) (עונה 3): תלמידה במגמת מוזיקה. חברה בלהקת "אקס בריבוע" יחד עם אוג ואביגיל. בעונה 3 יוצאת עם אוג אך בסוף העונה הוא נפרד ממנה וחוזר לאביגיל.
יפתח (בר גרוצקי) (עונה 3): בחור חדש בכנען. משתתף בחוג ג'ודו עם דקל. מתאהב באביגיל ולבסוף הופך לבן זוגה, בסוף הם נפרדים.

כדברות
הלנה ברזילי (ריימונד אמסלם) (עונות 1–2): אמה של לילה והאם הביולוגית של קירקי. כדברא לשעבר. בת זוגו לשעבר של אוריה. קרויה על שמה של "הלנה" דמות במיתולוגיה היוונית שנחשבה ליפה בנשים. 
סופיה (אביבה גר) (עונה 1, אורחת בעונה 2): ראש הכדברות שלכאורה דואגת להן מאוד. חיה שנים רבות משום שלה אין למי להעביר את הטבעת. בסיום עונה 1 מתגלה כאמו של וולנו. בעונה השנייה היא חושפת בפני הכדברות שבעבר נישאה לקינו מנהיג הגרומלים הקודם והולידה את וולנו. לאחר שוולנו מת היא נכלאת ללא כוחות, ומורידה את טבעתה, דבר שגרם למותה. היא מחזירה את הכדור למליפיקים לפני מותה. ניסתה לנקום בקירקי כאשר הייתה עם וולנו בארסיטו.
לארה (יעל בר זוהר) (עונה 1): המגנא שהייתה לפני קירקי ונכשלה במשימתה ביום המאורות הקודם שהיה 1000 שנה קודם לכן, לא הצליחה לחסל את מנהיג הגרומלים. הדריכה את קירקי. הייתה אחותה התאומה של אליאנה.
נינה (ורד פלדמן) (עונה 3): אמו של אירה, מסתירה ממנו את סוד הכדברא בתחילת העונה השלישית, אשתו לשעבר של אידריס מנהיג האיגניסים. חיסלה את ניקולס.
אליאנה (יעל נשר) (אורחת בעונה 1): הפלגא שהייתה אמורה למות ביום המאורות הקודם אך ניצלה ולארה מתה במקומה. הייתה אחותה התאומה של לארה.
תמרה: אחת מהכדברות. שמרה על קירקי ולילה בזמן שהיו עם התליון עם האבן. הרגישה שמישהו נוגע בתליון של קירקי.

לביאים
אמנון לביא (מיכה סלקטר) (עונה 1, אורח בעונה 2): אביהם של שרון ודקל, ובעלה של דינה. המזכיר של קיבוץ כנען. חלק ממסדר הלביאים. בניו עזרו לו במצוד אחרי יצורים על טבעיים. עבד עם בניו למציאת יצורים על-טבעיים בסביבות הקיבוץ עד שנמחק לו זיכרון העל טבעי.
דינה לביא (אורנה פיטוסי) (עונה 1): אמם של שרון ודקל, ואשתו של אמנון. מנהלת קורס צורפות בו קירקי משתתפת. חברתה הטובה של הלנה.
יואל לביא (ירון מוטולה) (עונה 1): אחיו של אמנון ודודם של שרון ודקל. גר בלונדון עם אשתו לורי. יש לו את המעבדה הכי משוכללת מכל הלביאים ובה הוא מפתח מכשירים מתוחכמים שהוא שומר לעצמו. הוקפא על ידי ונטו לאחר שניסה לצוד אותה, כתוצאה מכך נהרג.
לורי לביא (שרון דנון) (עונה 1): אשתו של יואל. נוטה לערבב מילים באנגלית עם מילים בעברית במשפטיה.

גרומלים
וולנו (אלדד פריבס) (עונה 1, אורח בעונה 2): האנטגוניסט הראשי בעונה הראשונה. בנו של סופיה. מנהיג הגרומלים והגרומל החזק ביותר. חצי גרומל וחצי כדברא, למעשה אילו היה יכול לקבל טבעת, היה העל טבעי החזק ביותר וגם הכדברא הזכר הראשון. אחיהם למחצה של פירו וונטו. עיוור אשר הולך בעזרת מקל הליכה שלו ונעזר בבתו יעל (עד מותה). מסוגל לטפטף מהיד הימנית שלו חומר מקפיא, הקרוי "מלדור", ומהיד השמאלית שלו חומר מפשיר ומחמם הנקרא "סרדור". החזיק בכדור הסבוואר של המליפיקים, אותו גנב אחרי רעידת האדמה הגדולה שסופיה חוללה בריאל. בתחילת עונה 2 חוסל על ידי קירקי, חזר מעולם המתים וסחט את קירקי ולוק להביא לו את הטבעת של סופיה.
פירו (עומר ברנע) (עונה 1): סגנו של מנהיג הגרומלים. אחיו הגדול של ונטו, ואחיו למחצה של וולנו. מנהל חברת טפטפות והשקיה בשם "אואזיס טפטפות". פירו מסוגל לירות קרן הקפאה מפיו. ניסה לפגוע באמנון אך קירקי חיסלה אותו.
ונטו (דניאל מורשת) (עונה 1): אחיו הקטן של פירו, ואחיו למחצה של וולנו. מסוגל לירות קרן הקפאה מן ידו. הרג את יואל ואת המיילדת של קירקי ולילה. חוסל על ידי וולנו לאחר שגילה על סופיה.
יעל (מאיה שואף) (עונה 1): בתו של וולנו אשר עזרה לו במזימתו, ניסתה לחסל את קירקי. חוסלה על ידי שרון.
דולב (אלון ליאור) (עונה 1): גרומל אשר ניסה להרוג את קירקי לפני שהפכה לכדברא, חוסל על ידי הלנה.
דורין (ספיר דרמון) (עונה 1): גרומלית אשר חוסלה על ידי קירקי כאשר ניסתה להקפיא את אביגיל.
נעמי בראל (ורדה בן חור) (עונה 1): המיילדת בבית החולים שבו לילה וקירקי נולדו. השתתפה בלידתן. פועלת שנשלחה על ידי ונטו ופירו לחסל את קירקי כשנולדה. חוסלה על ידי ונטו לאחר שגילה שהיא לא ביצעה את מה שהייתה אמורה. נפתח על היעלמותה תיק אשר לא ידוע בגורלו.

מליפיקים
אריאנה (אינה בקלמן) (עונה 2): האנטגוניסטית הראשית בעונה השנייה. מנהיגת המליפיקים, אחותו של אוליבר. עקשנית ואגואיסטית. מתחזה לליאן (הדיירת שדינה ואמנון השכירו לה את הבית) היא עשתה זאת כדי לעזור ללוק עם הנגועים בכנען. נוטרת טינה ללביאים. מחזיקה בכדורים אשר מכילים כוחות מעל טבעיים שונים, ומטרתה היא לשלוט בעולם העל טבעי אחרי שתשיג את הכוח הכדברי. חוסלה על ידי לילה.
אמילי (ארבל קינן) (עונה 2): עוזרת לאריאנה במבצע הנקמה שלה על מותו של אוליבר, אחראית הטכנולוגיה של המליפיקים. האנטגוניסטית הראשית בפרקים האחרונים של העונה השנייה. כועסת על גרי ואריאנה על זה שלא שיתפו אותה בתוכניתם. מואשמת בסיוע לבריחה של שרון ובעקבות כך אריאנה מצווה על גרי לחסל אותה. מסתבר שהוא לא עשה את זה ושהם עובדים יחד. חוסלה על ידי לילה.
גרי (שון מונגוזה) (עונה 2): סגנה של אריאנה, ולאחר מכן עבד בשיתוף פעולה עם אמילי. חטף את שרון ודקל. לפי התכנון, היה אמור להיות הסגן של אריאנה אם תוכניתה הייתה מתממשת אך הוא עבד עליה וגרם למותה. חוסל על ידי דקל.
אוליבר (עפרי ביטרמן) (עונה 2): אחיה של אריאנה. שונא את לוק ומקנא בו. אחותו אריאנה כועסת עליו מפני שהביא בת אנוש אל המליפיקים בטעות לפני 100 שנה. הופך למועל כשהוא מספר לאלכס על היותה בת אדם, אך אריאנה מחקה אותו מהסבוואר. לא מוחק לאלכס את הזיכרון כפי שציוו עליו. הוא מאוהב באלכס. חוסל על ידי דקל.
אלכס (שירה האס) (עונה 2): בת-אנוש שהגיעה אל המליפיקים בטעות. לפני מאה שנים, היא נחשפה לעל טבעי, אולם אוליבר גרם לה למוות מוחי במקום למחוק את זיכרונה. הוא הביא אותה למפקדה כדי שתיגע בסבוואר ותירפא, אך לאחר שוולנו גנב את הסבוואר היא נשארה כלואה במשך מאה שנים. עזרה לדקל ולשרון לצאת מהריאל. גונבת את הסבוואר ויוצאת איתו לעולם האמיתי כדי לתת אותו לקירקי, אבל אריאנה תופסת אותה לפני כן, ואלכס מתה.
רומי (יעל אלקנה) (עונה 3): מליפיקית. האקסית של לוק, עדיין אוהבת אותו. מגלה שלוק עם לילה. שרדה את רעידת האדמה בריאל והגיעה לכנען על מנת לחזור ללוק ולחדש את שושלת המליפיקים. נחטפה על ידי אליס באמצע העונה והוחזקה במחסן בקיבוץ עד שהשתחררה וגילתה לקירקי את האמת על אליס. עזבה את קיבוץ כנען אבל לבסוף חזרה. עבדה עם האיגניסים, אך לוק הפנט אותה לעבוד עם הכדברות. אירה גילה זאת וחיסל אותה.

איגניסים
תומאס (אודי פרסי) (עונה 2 רק קול, עונה 3): פועל בשורות האיגניסים תחת אידריס. חוסל על ידי קירקי.
אידריס "נמרוד מילר" (מולי שולמן) (עונה 3): מנהיג האיגניסים. אח של ניקולס ואבא של אירה. בעלה לשעבר של נינה.
ניקולס (עונה 3): אח של אידריס ודוד של אירה. חוסל על ידי נינה לאחר שניסה לסמן את אירה.

כורי הלבה
רוס (אנטון מוקלנקו) (אורח בעונה 3): כורה לבה שניסה לחסל את אירה. גילה לקירקי ולוק את התוכנית של האיגניסים ולאחר מכן חוסל על ידי קירקי.
אליס (עדי הימלבלוי) (עונה 3): איגניסית אשר מתחזה לסוכנת אומנים. חוסלה על ידי קירקי.

דמויות נוספות
דליה שלו (עדנה בליליוס) (עונות 1–2): אמו של אוג. אלמנה. מכונאית וראש ענף החקלאות בקיבוץ "כנען". בעונה הראשונה הורעלה בשוגג על ידי פירו שהשאיר מלדור בכוס התה שלה, ניצלה על ידי לילה בעזרת סרדור.
נורית גבע (סיגל שחמון) (עונות 1,3): האמא המאמצת של קירקי, ואמא של אביגיל. גרה בירושלים. נחטפה על ידי האיגניסים בעונה 3 אך לאחר מכן שוחררה. לוק מחק לה את הזיכרון על העל טבעי.
דני וסרמן (יהונתן בשן) (עונה 1): יוצא יחידת לוט"ר. יליד הקיבוץ. מנהל קורס הטיפוס של כנען. מעסיק את שחר ועמית כעוזרי טיפוס. קשוח ומסור לעבודתו. בעונה השנייה נמצא בהימלאיה עם שחר.
רותם (שני קליין) (עונה 2): המורה לתיאטרון בתיכון אזורי כנען. לא מחבבת את הקיבוץ ולא את תלמידיה. נחשבת כשחקנית גרועה. מתחנפת לגיא על מנת שיסדר לה תפקידי משחק.
דורי שכטר (גיל כהן) (עונה 2): בן דודה של עמית. שוטר שמגלה ממנה על כך שקירקי היא כדברא, אבל מאבד את הזיכרון בגלל אריאנה ושוכח מכך.
אוריה אטלס (אייל שכטר) (עונה 2): מדען, בעלה לשעבר של הלנה. אביה של לילה והאבא הביולוגי של קירקי. אדם מעט קשה כלפי סביבתו. לילה גילתה עליו בעונה 2 ויצרה איתו קשר במהלך העונה.
גיא חזן (יוני מלס) (עונה 2): שחקן, תלמיד מקיבוץ נבו. במגמת תיאטרון עם אביגיל ויסמין. מתאהב באביגיל ובהמשך העונה השניים זוג. חבר של אוג. בסוף עונה 2 אביגיל נפרדה ממנו.
יסמין (אור כהן אכד) (עונה 2): תלמידה חדשה בתיכון אזורי כנען. לומדת במגמת תיאטרון עם אביגיל וגיא. לא טובה בדרמה. מאוהבת בגיא. חברה של אוג לאחר פרידתו מאביגיל. בעונה 3 מסופר שהשניים נפרדו במהלך יום האהבה.
נחום ממן (אורי יניב) (עונה 2): עובד עם אוריה. גילה על הכוחות של לילה. לוק מחק לו את הזיכרון העל טבעי.
דין (תמיר גינזבורג) (אורח בעונה 1): מחפש כישרונות, הגיע לערב הקאברים של לילה. רוצה לקחת את אוג לפינה קבועה במלון יוקרתי באזור ים המלח.
גל בכר (בילי ברזילי) (אורח בעונה 1): תלמיד מקיבוץ נבו שהזמין את ליבי לדייט בחדר האוכל. אביגיל שיקרה לליבי שאוג אמר לה שגל והוא חברים, ושגל נעלב מליבי וכשליבי חזרה לברר מה שלומו היא גילתה שיש לו חברה אחרת.
אפרת (דניאל ברוך) (אורחת בעונה 1): חניכה בקורס טיפוס. עמית השתמשה בה כדי להפריד בין דקל וקירקי.
עומרי (אייל שיקרצי) (עונות 2–3): צלם אופנה מקיבוץ נבו. מצלם עם ליבי פרויקט והופך לבן זוגה אך הם נפרדים. מתמודד למלגה בלונדון וזוכה בה.
שי (טל מוסרי) (עונה 3): המורה לג'ודו של דקל ויפתח.
יעל ארד (משחקת את עצמה) (בעונה 3): חברה של שי. ג'ודוקא ידועה.
 נויה (מיכל תל-צור) (עונה 3): אחותו של יפתח. בת דודה של עדי גאון. לומדת ריקוד בפנימייה לאומנויות.
עדי גאון (נדב גדג') (עונה 3): זמר מפורסם, בן דודו של יפתח ושל נויה. מתאהב בעמית והופך לבן זוגה.
 איתי (עומר עציון) (עונה 3): המורה במגמת מוזיקה. גורם לאוג, אביגיל ונהר לעבוד יחד.

ארגונים וקבוצות
כדברות - העל טבעי הראשי של הסדרה. הכדברות שולטות בארבעה יסודות טבע: אש, מים, אוויר ואדמה. מטרתם של הכדברות היא להגן על בני האדם מפני על טבעיים אחרים. מקור הכוח שלהן הוא אבן הטשיא. נחשבים שעל טבעי החזק ביותר בטבע. 
לביאים - ציידי העל טבעי של הסדרה. הלביאים צדים את העל טבעי מתוך מחשבה שהם מסוכנים לבני האדם, מצוידים עם חץ וקשת ונפט. עשו ברית עם הכדברות. בעונה 2 אריאנה מוחקת לכל השושלת של הלביאים את הזיכרון ואת המידע על העל טבעי, וכך נמחקת כל השושלת.
גרומלים - האנטגוניסטים בעונה הראשונה. הגרומלים שולטים בכוחות קרח. מטרתם היא להשתלט על העולם ולחסל את הכדברות. הגרומלים נקראים גם בני הקרח.
מליפיקים - האנטגוניסטים בעונה השנייה. המליפיקים מתגוררים במתחם לו הם קוראים "הריאל". המליפיקים שולטים בתודעה. מטרתם היא לחסל את על-טבעיים אשר חשפו בפני בני אנוש את סוד העל-טבעי. מקור הכוח שלהם הוא הסבואר.
איגניסים - האנטגוניסטים בעונה השלישית. האיגניסים מתגוררים בהר געש גבוה במקום מרוחק לו הם קוראים "הבועה". האיגניסים נקראים גם בני האש. האויבים הגדולים ביותר שלהם הם הגרומלים. האיגניסים לא יכולים לנשום מחוץ לבועה, לכן הם זקוקים למיכל של גז שנקרא ״סינרו״. מטרת האיגניסים היא ליצור פיצוץ הר געש, שרק מי שישהה ב"בועה" בזמן הפיצוץ ישרוד, כך שיהיו היצורים החיים הבודדים בעולם. מקור הכוח שלהם הוא אבן הלארגו.
אואזיס טפטפות - אואזיס היא החברה שהופיעה על ידי "הגרומלים" בעונה ראשונה. הגרומלים תפעלו את החברה הזאת במטרה למצוא את לילה וקירקי לפני שהן מקבלות טבעת ולחסל אותן כדי שהניצחון לגרומלים ביום המאורות יהיה מובטח. נעלמו לאחר שנחשפו.

פרסים ומועמדויות

קישורים חיצוניים

"כדברא האתר הרשמי
"כדברא " באתר ענני תקשורת

הערות שוליים

ערכים שבהם תבנית אתר רשמי אינה מתאימה להוספה אוטומטית
TeenNick: תוכניות וסדרות
Yes הטלוויזיה בלוויין: תוכניות וסדרות
סדרות טלוויזיה ישראליות שעלו לשידור בשנות ה-2010
סדרות נעורים ישראליות
סדרות פנטזיה ישראליות
זוכי פרס האקדמיה לטלוויזיה: תוכניות וסדרות
מכשפות בקולנוע ובטלוויזיה